DOI: 10.14457/tu.the.2019.340
title: แผนธุรกิจ Happy Hound

description: ปัจจุบันวิถีชีวิตที่มีการเปลี่ยนแปลง จากครอบครัวใหญ่ไปเป็นครอบครัวเดี่ยวการไม่นิยมมีบุตรหรือมีบุตรจำนวนน้อยลง คนโสดมีจำนวนมากขึ้น และการเข้าสู่สังคมผู้สูงวัยสิ่งเหล่านี้ทำให้ความนิยมในการเลี้ยงสัตว์เพิ่มสูงขึ้น เพื่อเลี้ยงไว้เป็นเพื่อนคลายเหงาหรือช่วยลดความเครียด เจ้าของสัตว์เลี้ยงจะมีพฤติกรรมในลักษณะที่มีการดูแลเอาใจใส่สัตว์เลี้ยงอย่างดีเสมือนหนึ่งเป็นคน เป็นสมาชิกคนหนึ่งในครอบครัว จากข้อมูลของ Euromonitor International พบว่าในปี 2562 ประเทศไทยมีปริมาณสัตว์เลี้ยงทั้งหมดสูงถึง 17.7 ล้านตัว สัตว์เลี้ยงที่ได้รับความนิยมมากคือ สุนัขและแมว มูลค่าของตลาดธุรกิจสัตว์เลี้ยงมีมูลค่าสูงถึง 38,713 ล้านบาท และมีการเติบโตที่ต่อเนื่องทุกปี โดยในปี 2562 เติบโตอยู่ที่ร้อยละ 10 เมื่อเทียบกับปีก่อนหน้า และมีอัตราการเติบโตเฉลี่ยในระยะ 6 ปีที่ผ่านมาเท่ากับร้อยละ 11.4 ในส่วนของธุรกิจดูแลสัตว์เลี้ยงมีแนวโน้มการขยายตัวในการจัดตั้งธุรกิจเพิ่มมากขึ้น โดยในปี 2561 เมื่อเทียบกับปี 2560 พบว่ามีการจัดตั้งธุรกิจเพิ่มขึ้นร้อยละ 18.18 และมีรายได้รวมเพิ่มขึ้นร้อยละ 35.37 ซึ่งการเติบโตของรายได้นี้สะท้อนการขยายตัวของธุรกิจดูแลสัตว์เลี้ยงว่ามีการเติบโตอย่างมากจากปัจจัยดังกล่าวจึงทำให้ตอนนี้มีธุรกิจที่เกี่ยวข้องกับสัตว์เลี้ยงเกิดขึ้นมากมาย เช่นธุรกิจโรงพยาบาลเฉพาะทางสำหรับสัตว์เลี้ยง ธุรกิจคาเฟ่สัตว์เลี้ยง ธุรกิจโรงแรมสำหรับสัตว์เลี้ยงธุรกิจโรงเรียนฝึกสอนสัตว์เลี้ยง ธุรกิจการทำฌาปนกิจ และบริการอื่นๆ เห็นได้ว่าตลาดสัตว์เลี้ยงมีความน่าสนใจและมีโอกาสที่จะสร้างธุรกิจเพื่อตอบสนองแนวโน้มนี้ ดังนั้นผู้จัดทำจึงได้เห็นโอกาสในการทำธุรกิจที่ให้บริการสปา อาบน้ำ ตัด แต่งขนสุนัขแบบครบวงจรที่มีการให้บริการที่หลากหลาย มีคุณภาพมาตรฐาน มีการตรวจสุขภาพและให้คำแนะนำเบื้องต้นจากสัตวแพทย์ ภายใต้ชื่อร้าน HappyHound ตั้งอยู่บนถนนพัฒนาการ แขวงพัฒนาการ เขตสวนหลวง จังหวัดกรุงเทพมหานคร กลุ่มเป้าหมายหลัก คือ กลุ่มผู้ที่อาศัยอยู่ในกรุงเทพมหานคร มีการดูแลและรักสุนัขเสมือนลูก การเลือกสินค้าและบริการสำหรับสุนัขที่เลี้ยงจะเลือกสินค้าและการบริการที่มีคุณภาพดี มีการวางตำแหน่งด้านความหลายหลายในการให้บริการเหนือกว่าคู่แข่งทั้งหมด เพราะมีจุดเด่นในเรื่องของความหลากหลายของบริการ ส่วนด้านราคาได้วางตำแหน่งต่ำกว่า PAWFESSIONALS groomingspa and pet shop ที่เป็นคู่แข่งทางตรง ที่มีอัตราค่าบริการค่อนข้างสูง แต่ได้วางตำแหน่งเดียวกับAEON Pet Shop และ Pet Lovers Centre ที่มีอัตราค่าบริการระดับกลาง เพราะ Happy Houndต้องการกลุ่มเป้าหมายที่ต้องการบริการที่ครบวงจรในราคาที่ไม่สูงจนเกินไป อย่างไรก็ตามก็ได้วางตำแหน่งของราคาสูงกว่าร้านทั่วๆ ไป เนื่องจากบริการและสินค้ามีคุณภาพมากกว่า เลือกใช้กลยุทธ์ในการสร้างความแตกต่าง (Differentiation) เนื่องจากในธุรกิจดูแลสัตว์เลี้ยงนั้น ธุรกิจสปา อาบน้ำ ตัดแต่งขนสุนัขมีคู่แข่งขันจำนวนมาก ดังนั้นเพื่อสร้างสินค้าและบริการที่แตกต่างจากคู่แข่งทำให้ธุรกิจโดดเด่น ลูกค้าจดจำได้ จะสร้างความสามารถในการแข่งขันให้เพิ่มขึ้น ผู้จัดทำได้ทำการศึกษาพฤติกรรมและทัศนคติของผู้บริโภครวมไปถึงปัจจัยในการเลือกสินค้าและบริการเพื่อนำข้อมูลที่ได้นั้นมาวางแผนกลยุทธ์ของแผนธุรกิจ กลยุทธ์การตลาดเพื่อหามองหากลุ่มเป้าหมาย การวางตำแหน่งผลิตภัณฑ์และปัจจัยที่ผู้บริโภคให้ความสำคัญ ราคาที่ยอมรับและสามารถจ่ายได้ ช่องทางการจัดจำหน่ายและการสื่อสารทางการตลาดที่เข้าถึงผู้บริโภค ส่วนของกลยุทธ์ด้านทรัพยากรบุคคลได้ทำการวางแผนให้มีการใช้ทรัพยากรอย่างมีประสิทธิภาพ มีการให้ความสำคัญกับบุคลากร เพราะทรัพยากรบุคคลคือทรัพยากรที่มีความสำคัญที่สุด ธุรกิจจึงได้วางแผนกำหนดผลการตอบแทนที่สมเหตุสมผลและมีการพัฒนาบุคลากรเพื่อสร้างศักยภาพให้กับพนักงานเพื่อช่วยขับเคลื่อนธุรกิจให้บรรลุเป้าหมายที่องค์กรตั้งไว้และเติบโตได้อย่างยั่งยืน ส่วนของกลยุทธ์ด้านการเงินได้วางแผนการเริ่มลงทุนในธุรกิจด้วยเงินลงทุนโดยประมาณ3,000,000 บาท ซึ่งสามารถดำเนินงานได้อย่างน้อย 3-6 เดือน เงินลงทุนประกอบด้วยส่วนของเจ้าของร้อยละ 60 และ การกู้ยืมระยะยาวจากสถาบันทางการเงินร้อยละ 40 ธุรกิจวางแผนว่าจะสามารถคืนทุนได้ในระยะเวลา 2 ปี โดยมูลค่าปัจจุบันของโครงการ (Net Present Value: NPV) มีมูลค่าเป็นบวกที่ 4,386,835.46 บาท จากการประมาณการ 5 ปี อัตราผลตอบแทนภายใน (IRR)เท่ากับร้อยละ 84 มีค่ามากกว่าอัตราผลตอบแทนที่เจ้าของต้องการ (WACC) ซึ่งเท่ากับร้อยละ 13.95และได้ประเมินสถานการณ์เผื่อกรณีที่ดีเยี่ยม (Best case) และสถานการณ์เลวร้าย (Worst Case) ไว้เพื่อเตรียมความพร้อมในกรณีฉุกเฉิน ซึ่งได้พบว่าเมื่อประเมินความคุ้มค่าในการลงทุนแล้วสามารถลงทุนในธุรกิจนี้ได้